Ψήφισμα του Συμβουλίου

της 20ής Ιουνίου 1989

σχετικά με τη συνεργασία στον τομέα της επιστημονικής και τεχνικής έρευνας (COST) στις Ευρωπαϊκές Κοινότητες

(89/C 171/01)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

την ανακοίνωση της Επιτροπής με τίτλο "COST και η Ευρωπαϊκή Κοινότητα της Τεχνολογίας" που υποβλήθηκε στο Συμβούλιο στις 18 Απριλίου 1988,

το γενικό ψήφισμα για τα σχέδια επιστημονικής και τεχνικής έρευνας και ανάπτυξης που εγκρίθηκε από τη Διάσκεψη των Ευρωπαίων Υπουργών Έρευνας στις 22 και 23 Νοεμβρίου 1971,

την έγκριση από το Συμβούλιο των τεσσάρων κατηγοριών συνεργασίας στο πλαίσιο της COST [1],

τα συμπεράσματα της επιτροπής των ανώτερων υπαλλήλων για το μελλοντικό ρόλο της συνεργασίας COST που εγκρίθηκαν στις 23 και 24 Ιουνίου 1986 [2],

Εκτιμώντας:

ότι ο πρόεδρος του Συμβουλίου απαντώντας, με επιστολή του της 19ης Νοεμβρίου 1986, στα συμπεράσματα των ανωτέρων υπαλλήλων COST για το μελλοντικό ρόλο της COST, υπογράμμισε το σημαντικό συμπληρωματικό της ρόλο σε σχέση με τις άλλες μορφές κοινοτικών ερευνητικών και τεχνικών δραστηριοτήτων και τον πολύτιμο ρόλο της στην προώθηση της συνεργασίας σε ερευνητικά και αναπτυξιακά προγράμματα τόσο μεταξύ των κρατών μελών, όσο και με άλλα μη κοινοτικά κράτη·

ότι, σε έκθεση όπου γίνεται απολογισμός της συνεργασίας COST από τις αρχές της μέχρι σήμερα, επισημαίνεται ο αυξανόμενος αριθμός σχεδίων που έχουν πραγματοποιηθεί στο πλαίσιο της COST και, επιπλέον, υπογραμμίζεται η στρατηγική και οργανωτική πρόκληση που έχει να αντιμετωπίσει η COST·

ότι η επιτροπή ανώτερων υπαλλήλων COST εξέτασε την ανακοίνωση της Επιτροπής για τη συνεργασία COST και εξέθεσε τις απόψεις της στην επιστολή που απηύθυνε ο πρόεδρός της, στις 16 Ιανουαρίου 1989, στον πρόεδρο του Συμβουλίου·

ότι συγκεκριμένες πρωτοβουλίες έχουν αναληφθεί πρόσφατα στο πλαίσιο της COST όσον αφορά νέα πεδία έρευνας, την αυξημένη δημοσιότητα και τη θέσπιση αποτελεσματικότερων διαδικασιών για τη λήψη των αποφάσεων,

ΕΠΑΝΑΒΕΒΑΙΩΝΕΙ την άποψή του ότι η COST αποτελεί σημαντικό μέσο για την προώθηση της ευρωπαϊκής συνεργασίας στον τομέα της επιστημονικής και τεχνικής έρευνας και ΑΝΑΓΝΩΡΙΖΕΙ τα ειδικά πλεονεκτήματα της COST, όσον αφορά την ευελιξία και τον ανεπίσημο χαρακτήρα της, τις δυνατότητες που παρέχει για προαιρετική συμμετοχή στις δραστηριότητές της, το βαθμό της ανταπόκρισής της στις ανάγκες των επιστημόνων και την οικονομική της αποτελεσματικότητα·

ΖΗΤΑ από την Επιτροπή να λάβει υπόψη της το συμπληρωματικό ρόλο που μπορεί να διαδραματίσει η COST στην κοινοτική πολιτική έρευνας και ανάπτυξης, ιδίως σε περίπτωση που υποβάλλει στο μέλλον προτάσεις για την αναθεώρηση του προγράμματος-πλαισίου·

ΕΚΦΡΑΖΕΙ την ικανοποίησή του για τη θετική στάση που χαρακτηρίζει την ανακοίνωση της Επιτροπής όσον αφορά την COST, καθώς και για την πρόθεση της Επιτροπής να συνεχίσει και να ενισχύσει τη στήριξη που παρέχει στις τεχνικές και διοικητικές γραμματείες των σχεδίων COST, κάτι που αποτελεί ουσιαστικό στοιχείο για την επιτυχία της COST στο μέλλον·

ΑΝΑΓΝΩΡΙΖΕΙ ότι μπορεί να χρειαστεί να ληφθούν ορισμένα πρακτικά μέτρα για τη βελτίωση της λειτουργίας της COST και για να αντιμετωπιστεί η πρόκληση που παρουσιάζεται από τα μεταβαλλόμενα στοιχεία της διεθνούς συνεργασίας έρευνας και ανάπτυξης·

ΥΙΟΘΕΤΕΙ και ΕΓΚΡΙΝΕΙ, επομένως, τις απόψεις των ανώτερων υπαλλήλων COST όσον αφορά την απλούστευση και τον επαναπροσδιορισμό των κατηγοριών των δράσεων COST. Οι δράσεις αυτές χωρίζονται στις εξής δύο κατηγορίες, Α και Β:

- σχέδια συντονισμένων δράσεων που αποτελούν αναπόσπαστο μέρος κοινοτικού προγράμματος έρευνας και ανάπτυξης, στα οποία μπορούν να συμμετέχουν, σε πολυμερή βάση, τρίτα κράτη COST (κατηγορία Α),

- σχέδια συντονισμένων δράσεων, που δεν εντάσσονται σε κοινοτικό πρόγραμμα και τα οποία προτείνονται είτε από κράτη COST είτε από την Επιτροπή. Στα σχέδια αυτά μπορούν να συμμετέχουν μεμονωμένα κράτη COST και η Επιτροπή (κατηγορία Β).

ΚΑΛΕΙ την επιτροπή ανώτερων υπαλλήλων COST και την Επιτροπή να συνεχίσουν να εξετάζουν:

- τα ενδεχόμενα νέα πεδία επιστημονικής και τεχνικής έρευνας που είναι κατάλληλα να ενταχθούν στο πλαίσιο COST,

- τις ενδεχόμενες ειδικές βελτιώσεις που μπορούν να γίνουν στη λειτουργία της COST, ιδίως όσον αφορά το διοικητικό και διαχειριστικό μέρος των σχεδίων·

ΑΝΑΓΝΩΡΙΖΕΙ την ανάγκη να καταβληθούν σε εθνικό επίπεδο αυξημένες προσπάθειες προκειμένου να δοθεί δημοσιότητα στην COST, εξασφαλίζοντας με τον τρόπο αυτό την καλύτερη ενημέρωση της επιστημονικής κοινότητας και των υπευθύνων για τη διαμόρφωση της εθνικής πολιτικής σχετικά με τις δραστηριότητες COST·

ΑΝΑΓΝΩΡΙΖΕΙ τα πλεονεκτήματα που παρουσιάζει η δυνατότητα συμμετοχής στα σχέδια COST κατηγορίας Β, κρατών εκτός COST, ιδίως μη ευρωπαϊκών κρατών, μετά από εξέταση της κάθε περίπτωσης χωριστά και εφόσον συντρέχουν σαφείς επιστημονικοί λόγοι και τα οφέλη είναι αμοιβαία·

ΚΑΛΕΙ όλα τα κράτη COST και την Επιτροπή να υποστηρίξουν με όλες τους τις δυνάμεις τη μελλοντική ανάπτυξη της επιστημονικής και τεχνικής συνεργασίας στο πλαίσιο της COST.

[1] ΕΕ αριθ. C 100 της 21. 4. 1979, σ. 1.

[2] ΕΕ αριθ. C 247 της 3. 10. 1986, σ. 2.

--------------------------------------------------